**Τα Ρήματα που χρησιμοποιούνται σε ερωτήσεις και η σημασία τους.**

Το κάθε ρήμα καθοδηγεί τον μαθητή / την μαθήτρια για το τι αναμένεται από αυτόν/αυτή όταν απαντά την ερώτηση.

**Να γράψετε:** Ο/Η μαθητής/μαθήτρια γράφει ένα όνομα ή ένα αριθμό χωρίς εξηγήσεις. Για παράδειγμα: *Να γράψετε ένα ζώο που ανήκει στα θηλαστικά.*

**Να διατυπώσετε:** Ο/Η μαθητής/μαθήτρια γράφει ένα νόμο ή μια αρχή. Για παράδειγμα: Να διατυπώσετε την αρχή του Αρχιμήδη.

**Να αναφέρετε:** Σημαίνει ότι ο/η μαθητής/μαθήτρια γράφει μια απάντηση πολύ σύντομη χωρίς εξήγηση. Έχει την ίδια περίπου σημασία με το «Να γράψετε». Για παράδειγμα: *Να αναφέρετε τους παράγοντες που επηρεάζουν την πλεύση ενός σώματος.*

**Να περιγράψετε:** Ο/Η μαθητής/μαθήτρια γράφει τα κύρια σημεία ενός θέματος. Η περιγραφή αναφέρεται σε φυσικά φαινόμενα ή πειράματα. Για τα φαινόμενα η περιγραφή περιλαμβάνει αναφορά σε παρατηρήσεις που έχουν σχέση με το φαινόμενο. Για παράδειγμα: Να περιγράψετε τις συνέπειες από το φαινόμενο της τριβής ανάμεσα σε δύο αντικείμενα.

**Να υπολογίσετε:** Ο/Η μαθητής/μαθήτρια υπολογίζει με μαθηματικές πράξεις την τιμή ενός μεγέθους δείχνοντας όλα τα βήματα.

**Να εξηγήσετε:** Ο/Η μαθητής/μαθήτρια δίνει μια πλήρη εξήγηση - (παρουσιάζει όλους τους λόγους για τους οποίους παρατηρείται κάτι.)

**Να προσδιορίσετε:** Ο/Η μαθητής/μαθήτρια εξάγει την τιμή ενός μεγέθους από πίνακα τιμών, από γραφική παράσταση ή άλλη πληροφορία με απλό υπολογισμό.

**Να χαράξετε:** Ο/Η μαθητής/μαθήτρια χαράσσει μια γραφική παράσταση σε τετραγωνισμένο χαρτί και σε βαθμολογημένους άξονες που ο καθένας φέρει το όνομα του φυσικού μεγέθους και τη μονάδα μέτρησης του. Τα σημεία είναι με ακρίβεια τοποθετημένα στο τετραγωνισμένο χαρτί και χαράσσεται η καλύτερη ευθεία ή καμπύλη.

**Να σχεδιάσετε (για γραφική παράσταση):** Ο/Η μαθητής/μαθήτρια σχεδιάζει ποιοτικά μια γραφική παράσταση. Σχεδιάζει τη μορφή της γραφικής σε άξονες που φέρουν το όνομα των δύο φυσικών μεγεθών αλλά δεν είναι βαθμολογημένοι. Θα πρέπει να ληφθεί υπόψη ότι κάποια χαρακτηριστικά της γραφικής μπορεί να απαιτούνται, όπως για παράδειγμα στην καμπύλη συντονισμού το μέγιστο φαίνεται στη συχνότητα του διεγέρτη ή στα ευθέως ανάλογα μεγέθη η ευθεία περνά από την αρχή των αξόνων. Για παράδειγμα: *Να σχεδιάσετε τη γραφική παράσταση της καμπύλης συντονισμού.*

**Να σχεδιάσετε (για διάγραμμα):** Ο/Η μαθητής/μαθήτρια σχεδιάζει ελεύθερο σχέδιο. Για παράδειγμα: *Να σχεδιάσετε την πορεία που θα ακολουθήσει το σώμα όταν βληθεί οριζόντια.*

**Να αποδείξετε:** Ο/Η μαθητής/μαθήτρια αποδεικνύει μια μαθηματική σχέση δείχνοντας τα επί μέρους βήματα.

**Να εξαγάγετε:** Ο/Η μαθητής/μαθήτρια εξάγει μια μαθηματική σχέση δείχνοντας όλα τα βήματα. Για παράδειγμα: *Να εξαγάγετε τη σχέση μεταξύ της έντασης του ηλεκτρικού πεδίου και του ηλ. φορτίου που δημιουργεί το πεδίο.*

**Να ορίσετε:** Ο/Η μαθητής/μαθήτρια δίνει τον ορισμό ενός φυσικού μεγέθους.

**Να δείξετε:** Δίνεται (συνήθως) η τιμή ενός φυσικού μεγέθους και ζητείται από τον/την μαθητή/μαθήτρια να βρει την τιμή αυτή με μαθηματικούς υπολογισμούς. Ο/Η μαθητής/μαθήτρια δίνει όλα τα βήματα της πορείας. Για παράδειγμα: *Να δείξετε ότι η τιμή της ταχύτητας είναι 2,0 m/s.*

**Να εισηγηθείτε:** Ζητείται από τον/την μαθητή/μαθήτρια να παραθέσει την εισήγησή του/της για μια νέα άγνωστη κατάσταση, με βάση τις γενικές του γνώσεις. Επίσης μπορεί να σημαίνει ότι δεν υπάρχει μοναδική απάντηση και Ο/Η μαθητής/μαθήτρια καλείται να δώσει μια άποψη του/της. Για παράδειγμα: *Να εισηγηθείτε δύο βελτιώσεις στο πείραμα ώστε να επιτευχθούν ακριβέστερα αποτελέσματα.*

**Να εκτιμήσετε:** Ο/Η μαθητής/μαθήτρια εκτιμά χωρίς μέτρηση την τιμή ενός φυσικού μεγέθους.

**Να δικαιολογήσετε:** Ο/Η μαθητής/μαθήτρια δικαιολογεί μια απάντηση-επιλογή του. Για παράδειγμα: *Να επιλέξετε μια από τις παρακάτω επιλογές και να δικαιολογήσετε την επιλογή σας.*

**Να κατονομάσετε:** Ο/Η μαθητής/μαθήτρια ονομάζει όργανα μέτρησης ή άλλα στοιχεία που του ζητούνται. Για παράδειγμα: *Να κατονομάσετε τα μέρη της πειραματικής διάταξης.*

**Να προβλέψετε:** Ζητείται από τον/την μαθητή/μαθήτρια να προβλέψει τι θα συμβεί μετά από κάποια δεδομένα που του δίνονται. Για παράδειγμα: *Να προβλέψετε πώς θα κινηθεί το φουσκωμένο μπαλόνι όταν αφεθεί ελεύθερο.*

**Να συγκρίνετε:** Ο/Η μαθητής/μαθήτρια συγκρίνει μεταξύ δύο ή περισσοτέρωντιμών,στοιχείων κλπ.

**Να σχολιάσετε:** Ο/Η μαθητής/μαθήτρια γράφει την άποψή του. Σχολιάζει πειραματικά δεδομένα, καταστάσεις που αναφέρονται σε φυσικά φαινόμενα, ενέργειες μαθητών-επιστημόνων που αφορούν σε θέματα Φυσικών Επιστημών.

**Να επιλέξετε:** Ο/Η μαθητής/μαθήτρια επιλέγει από ένα πλήθος μια τιμή/πρόταση κλπ.